TOShMARGYoGʻ VA YaNGIYOʻLYoGʻMOY AKSIYADORLIK JAMIYATLARIGA INVESTITSIYaLARNI JALB ETISh ChORA-TADBIRLARI TOʻGʻRISIDA
(resolution, 2021-02-22)

Yogʻ-moy sanoati korxonalarini davlat tasarrufidan chiqarish va xususiylashtirish jarayonlarini yanada chuqurlashtirish, ularni boshqarishni tashkil etishni takomillashtirish va samaradorligini oshirish tarmoq korxonalarini texnika bilan qayta jihozlash va rekonstruksiya qilishga investitsiyalarni, shu jumladan xorijiy investitsiyalarni keng jalb etish uchun shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Davlat mulki qoʻmitasi “Yogʻmoytamakisanoat” uyushmasining, “Toshmargyogʻ” aksiyadorlik jamiyati va “Yangiyoʻlyogʻmoy” aksiyadorlik jamiyati aksiyadorlarining: mazkur aksiyadorlik jamiyatlari aksiyalarining ikkinchi emissiyasini davlat aktivlari va eʼlon qilingan aksiyalar hisobiga chiqarish; aksiyadorlik jamiyatlarining joylashtirilmagan va qoʻshimcha emissiya qilingan aksiyalarini xorijiy investorlar korxonalarni texnika bilan qayta jihozlash va rekonstruksiya qilish yuzasidan investitsiya majburiyatlarini oʻz zimmasiga olgan taqdirda ularga sotish toʻgʻrisidagi taklifi qabul qilinsin. 2. “Toshmargyogʻ” aksiyadorlik jamiyati va “Yangiyoʻlyogʻmoy” aksiyadorlik jamiyati aksiyalari ulushlarini taqsimlashning quyidagi tartibi belgilansin: davlat ulushi — 10 foiz; mehnat jamoasi ulushi — koʻpi bilan 5 foiz; “Yogʻmoytamakisanoat” uyushmasi ulushi — 15 foiz; aksiyalarning kamida 70 foizi fond bozorida erkin sotilishi, shu jumladan kamida 51 foizi xorijiy investorlarga sotilishi kerak. 3. Belgilab qoʻyilsinki: fond bozorida erkin sotilishi kerak boʻlgan joylashtirilmagan va yangidan emissiya qilingan aksiyalar faqat tender asosida sotiladi; tender savdolarida potensial investorlar faqat yuridik shaxslar shaklida ishtirok etishi mumkin; davlat mulkini xorijiy investorlarga sotishda tender savdolarini oʻtkazishni tashkil etish Tender savdolarini oʻtkazish boʻyicha davlat komissiyasiga yuklanadi, uning tarkibiga “Yogʻmoytamakisanoat” uyushmasi hamda “Toshmargyogʻ” va “Yangiyoʻlyogʻmoy” aksiyadorlik jamiyatlarining rahbarlari qoʻshimcha ravishda kiritiladi. 4. Quyidagilar: “Toshmargyogʻ” aksiyadorlik jamiyati yoki “Yangiyoʻlyogʻmoy” aksiyadorlik jamiyati aksiyalarini sotib olish boʻyicha tender savdolarida ishtirok etish uchun potensial xorijiy investor “Yogʻmoytamakisanoat” uyushmasiga aksiyadorlik jamiyatlarini rekonstruksiya qilish va texnika bilan qayta jihozlash boʻyicha investitsiya majburiyatlari mufassal bayon etilgan biznes-rejani taqdim etish kerakligi; “Toshmargyogʻ” va “Yangiyoʻlyogʻmoy” aksiyadorlik jamiyatlari barcha subyektlar — sheriklar bilan oʻzaro munosabatlarni shartnoma asosida amalga oshirishi, ishlab chiqarilayotgan yogʻ-moy mahsulotlarining asosiy turlariga korxonalar narxini belgilangan tartibda kelishishi maʼlumot uchun qabul qilinsin. 5. Oʻzbekiston Respublikasi Davlat mulki qoʻmitasi: “Toshmargyogʻ” aksiyadorlik jamiyati va “Yangiyoʻlyogʻmoy” aksiyadorlik jamiyati aksiyalarini “Yogʻmoytamakisanoat” uyushmasining ulushini 15 foizgacha yetkazish uchun yogʻ-moy korxonalarining aksiyalarini fond birjasida sotish chogʻida yuzaga kelgan oʻrtacha tarmoq koeffitsiyentidan kelib chiqib “Yogʻmoytamakisanoat” uyushmasiga sotsin. 6. Vazirlar Mahkamasining Isteʼmol tovarlari ishlab chiqarish va savdo kompleksi, Oʻzbekiston Respublikasi Davlat mulki qoʻmitasi, “Yogʻmoytamakisanoat” uyushmasi, “Toshmargyogʻ” va “Yangiyoʻlyogʻmoy” aksiyadorlik jamiyatlarining qatnashchilari mazkur qarorda nazarda tutilgan chora-tadbirlardan kelib chiqib, koʻrsatilgan aksiyadorlik jamiyatlarining Kuzatuvchi kengashlari tarkibini belgilangan tartibda qayta saylashni va Boshqaruvlari aʼzolarini tasdiqlashni taʼminlasinlar. 7. “Toshmargyogʻ” va “Yangiyoʻlyogʻmoy” aksiyadorlik jamiyatlari uchun texnik chigit yetkazib berishni taqsimlashning amaldagi mexanizmi, shuningdek paxta tozalash zavodlari, yogʻ-moy korxonalari va paxta xomashyosi topshiruvchi xoʻjaliklar oʻrtasidagi uch tomonlama shartnomalar asosida texnik chigitni olish, qayta ishlash va qaytarish mexanizmi saqlab qolinsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari M.E. Usmonov va Oʻ.Q.Ismoilov zimmasiga yuklansin